TITTEL Energisk nysatsing 

INGRESS EnergiPartner er et nytt navn for de aller fleste. Som eiere bak etableringen står imidlertid fire energiaktører med bunnsolid fartstid i både det lokale og nasjonale markedet. 

TEKST Jan-Are Hansen
FOTO ...

Den tverrfaglige sammenslåingen skal bli ledende på moderne energiløsninger for bedrifter og offentlig sektor for å sikre energieffektivitet.
- Bakgrunnen for etableringen er et ønske om å stå sterkere sammen i framtiden både når det gjelder produksjon av fornybar energi lokalt og ikke minst hvordan vi kan utnytte energien på en bedre og mer optimal måte.
Det sier Thale Kuvås Solberg, administrerende direktør i EnergiPartner, til Midtpunkt.
Kuvås Solberg har lang fartstid som toppleder innen teknologi og energisektoren, og har tidligere vært  konserndirektør i energisoftwareselskapet Volue, administrerende direktør i teknologiselskapet Q-Free samt styremedlem i selskaper innen energi, teknologi og industri.

Tvingende nødvendig
Det nye selskapet er et resultat av sammenslåingen av PROFF EL & IT, Orkland klima- og kuldeteknikk (OKK), Kraftmontasjen og Getek.
- Vi er en ny aktør, men vi starter slett ikke fra scratch. Summen av all kompetansen som de fire bedriftene tar med seg inn, er svært omfattende, sier Solberg.
- Hvor mange ansatte teller dere totalt nå etter sammenslåingen?
- Det er drøyt 110 totalt. Vi skal vokse videre og sammen bli en enda mer leveringsdyktig, tverrfaglig energientreprenør,  understreker hun.
Nysatsingen har som fokus å løse energiutfordringer og optimalisere energibruk for kunder innen blant annet blå sektor, næringsmiddelindustri, infrastrukturselskap og eiere av næringsbygg. Dette kan være bygging av solcelleanlegg, batterier for energilagring, energisentraler, installasjon av varmegjenvinning, varmepumper mot luft, bergvarme og sjø. 
- Jeg mener det er tvingende nødvendig å tenke mer helhetlig rundt de komplekse energiutfordringene vi står overfor i årene som kommer. Hver enkelt av bedriftene som nå kommer sammen i EnergiPartner er selvsagt sterke på hvert sitt felt - uansett om det er solcelleløsninger, ventilasjon, høyspent eller energilagring - men jeg tror at summen vil bli enda sterkere og mer robust, sier hun til Midtpunkt
- Og da er vi inne på det med tverrfaglighet?
- Akkurat. Kunnskaps- og kompetansesamarbeid for å kunne levere bedre løsninger til kundene våre, forklarer Solberg.

Tenke lokalt
Bak EnergiPartner står Orkland Energi, Fosen Kraft, Sodvin og Fjeldseth.
- De er alle meget sterke navn fra energisektoren, sier Solberg, som påpeker at energiforbruket i regionen vår kommer til å doble seg innen 2050. Solberg fortsetter:
- Men kommer tilbudet til å øke tilsvarende? Neppe. Derfor må vi fokusere på hvilke lokale grep vi kan gjøre. Alle offentlige bygg og etter hvert alle næringsbygg blir nå pålagt å ha en form for solcelleløsning; lokal energiproduksjon som kommer til å bli stadig viktigere. Spillvarme fra industri og lignende må vi bli langt flinkere til å utnytte. Det samme gjelder infrastrukturen som formidler kraften til næringsliv og forbrukere. Energilagring er et annet viktig punkt. Det hele bunner ut i at vi må bli mye flinkere til å effektivisere energiforbruket vårt, fastslår Solberg. 
Hun påpeker at tilgangen på effekt allerede stopper lønnsomme investeringer i trøndersk næringsliv, og at mange aktører ikke vil få nok bistand fra Tensio. 
- Vi skal hjelpe bedriftene med å frigjøre effekt slik at de kan investere i nye arbeidsplasser, legger hun til.
- Slutte å fyre for kråka, for å si det litt folkelig?
- Gjerne det. Optimalisering av energiforbruket vårt er ikke bare et sentralt bærekraftsspørsmål, men også helt avgjørende for bunnlinja og vekstevnen til bedriftene.

Venter vekst
- Har du noen omsetnings- og resultatestimater for EnergiPartner i 2025?
- Vi forventer å omsette for mellom 200 og 250 millioner kroner i 2025, og vi har som mål å levere sorte tall selv om vi investerer tungt i å bygge EnergiPartner, sier hun til Midtpunkt. 
- Innen hvilke områder tror dere på mest vekst? 
- Vi forventer aller størst vekst innen energikartlegging og gjenbruk av energi. 
- Hvilke sektorer tror dere blir de viktigste de neste årene?
- Eksportbedrifter får hjelp av svak norsk krone og ønsker å investere i mer produksjon i Norge. Da trenger de hjelp av oss for både elektrifisering og for å frigjøre effekt for vekst. Så både havbruk, næringsmiddelindustri og prosessindustri kan bli viktige fremover.
- Hva med tilgang på relevant arbeidskraft? Hinder for vekst?
- Vi har meget god tilgang på gode fagarbeidere gjennom vårt solide omdømme og gode lærlingearbeid. Men vi skal vokse og må rekruttere flere nye kollegaer framover. Så nå ser vi etter de beste og mest kreative ingeniørene og sivilingeniørene som brenner for grønn omstilling og for å bygge de beste tekniske løsningene, og de er det alltid kamp om, avslutter Solberg.

BILDETEKSTER
...

FAKTABOKS
- Etablert januar 2025.
- Skal bli ledende på moderne energiløsninger for bedrifter og offentlig sektor for å sikre energieffektivitet.
- Et resultat av sammenslåing av PROFF EL & IT, Orkland klima- og kuldeteknikk (OKK), Kraftmontasjen og Getek.
- Bak EnergiPartner står Orkland Energi, Fosen Kraft, Sodvin og Fjeldseth.
- Teller drøyt 110 ansatte per i dag.
- Forventer å omsette for mellom 200 og 250 millioner kroner i 2025.